amanoisuno/poetBack huggingface dataset:
題圓融庵藏書塢輞川圖  其一 釋慧空 
千尺蒼崖貫日虹，忽驚懸水坐生風。不知摩詰展神力，摶得他方置此中。
題圓融庵藏書塢輞川圖  其二 釋慧空 
橫澗老蛟松夭矯，埋雲古洞石嵌空。芒鞋竹杖如堪畫，乞與寒巖作主翁。
別圓融庵主 釋慧空 
青田東望山如藍，過嶺獨喜雲腴甘。叢林荒寒不入眼，耆舊只今多住庵。汾陽昭對矮師叔，甘露有源梅子熟。長年風月但平分，一日空來鼎三足。屋頭高梧忽秋聲，老去彼此雲無情。歸山自畜長柄杓，珍重庵頭折腳鐺。
悼惠知微 釋慧空 
崇寧乙酉此時節，情與無情同出生。紹興甲子時不移，情與無情同入滅。一生一滅無欠餘，末上露些端的別。通身手眼不奈何，謂是西歸謗吾友。乞與諸方拄杖頭，黑黑明明三八九。
送僧之育王 釋慧空 
一庵臥病死無異，放髪齊眉老更顛。相送無信茶一椀，江山岸下浙東船。
劉世美宅新架詩禮堂萊衣閣來薰臺游息軒養心齋以五偈贈之  其一 釋慧空 
蚤聞彭城子，詩禮爲專門。只今青雲上，粲然見諸昆。
劉世美宅新架詩禮堂萊衣閣來薰臺游息軒養心齋以五偈贈之  其二 釋慧空 
我願天下士，奉親皆若此。家家父母前，人人老萊子。
劉世美宅新架詩禮堂萊衣閣來薰臺游息軒養心齋以五偈贈之  其三 釋慧空 
客有跛其足，莫登主人臺。願爲南來風，長滿主人懷。
劉世美宅新架詩禮堂萊衣閣來薰臺游息軒養心齋以五偈贈之  其四 釋慧空 
窗下羲皇人，酒中桃源路。客非伶與潛，我醉卿且去。
劉世美宅新架詩禮堂萊衣閣來薰臺游息軒養心齋以五偈贈之  其五 釋慧空 
心惑由多技，養之先欲正。紛然萬化塗，廓爾大圓鏡。
庵前蜂去數日復返因作  其一 釋慧空 
向聞刮責抽單去，今見時難領衆歸。歲晚蕭條單位在，汝饑猶可主人饑。
庵前蜂去數日復返因作  其二 釋慧空 
蜜巖所統衆如雲，客至還開甘露門。三扣蜜流人不薦，卻言蜂子解人言。
庵前蜂去數日復返因作  其三 釋慧空 
無多鼓吹惱比鄰，且看梅梢欲放春。爾輩只如前日樂，老僧何似去年貧。
蒙庵自東山寄龍眠畫寒山拾得圖來令作頌寒山著屐把帚作舞拾得腰筒拍手而笑豐干騎虎搔癢眎之戲書其後云 釋慧空 
二子相逢舞笑時，此翁癢發似因之。坐間一虎低頭覷，覷著三人總是伊。龍眠畫出意不淺，空也言之恐未然。更向蒙庵問端的，榴花洞口笑掀天。
和鈍庵雪頌 釋慧空 
試看而今是甚時，文殊無地得遊嬉。衲僧眼目難瞞處，把定乾坤未許伊。
和鈍庵見留  其一 釋慧空 
我來臨汝問黄龍，君已空中定鳥蹤。從此和君不唧𠺕，至令同飯五華峰。
和鈍庵見留  其二 釋慧空 
雖是同居元自住，若言自住又交參。十成有轉移身句，倒跨須彌一二三。
和鈍庵見留  其三 釋慧空 
作伴才消木上座，同流初未許寒山。而今卻向天台去，擊動寒巖莫與閑。
用靖兄韻送義兄 釋慧空 
妙德熏天富，空生徹骨窮。同將一點雪，煅出太虛空。少待鵾鵬化，聊資九萬風。殷勤問行李，一箭過遼東。
和訥庵送秀上人之湖湘 釋慧空 
君山清絕吾未廬，坐想寒水連汀蒲。公今因行得掉臂，扁舟獨載如輕鳬。凭高乞與眼界大，重磨古鏡開平湖。潛龍無聲霜月冷，白鳥出沒叢蘆枯。烟渺明邊奯公渡，岳陽句裏蕭湘圖。作詩模寫但彷彿，佳處付公聊自娛。
用詢山堂韻寄澹庵  其一 釋慧空 
泥牛石女本同宗，一箇惟聰一箇聾。問著威音已前事，總言裴楷號精通。
用詢山堂韻寄澹庵  其二 釋慧空 
休論他家種性邪，惠崇蘆雁趙昌花。不知真假爭多少，且盡杯中苦澀茶。
謝盧居士法衣  其一 釋慧空 
雞足山中藏不得，黄梅夜半負將歸。而今盧老重拈出，便是山僧肩上衣。
謝盧居士法衣  其二 釋慧空 
長者施法衣，山僧肩上搭。有口今嬾開，只憑衣說法。
與隱上人 釋慧空 
一庵老兮藏百拙，隱不隱兮吾何說。空心曾食梅州梅，赤腳踏雪山雪。歸去來兮何似生，一朝雲突遼天鶻。
與正信庵吳居士 釋慧空 
心外有佛不名信，自心是佛亦非信。信盡心亡佛亦非，那吒手把金剛印。
與純堯二上人 釋慧空 
東山不會禪，只解拈飯椀。方來英俊流，苦苦攻渠短。袖中出幅紙，當面換渠眼。不是東山癡，且要客心滿。
送覺允之東禪 釋慧空 
了了了，覺覺覺，萬里岷峨何處著。全身夢入蠱毒鄉，滴水石沾隨飲啄。覺覺覺，了了了，金雞一拍扶桑曉。眼開還是覺城東，急打翻身箇筋斗。
戊辰夏熱澹庵爲設招涼感而有作 釋慧空 
丹山之松有如此，獵獵蒼髯自風雨。是中便是無煩天，咫尺人間困蒸煮。憐我窗軒苦未深，解枝減翠分清陰。我初則喜久乃愧，秀潤未赴人之心。欲爾直爲臨濟樹，一道陰涼天下住。我寧獨受焦灼休，無以枝葉爲我憂。
送雪竇化士 釋慧空 
雪竇性化士，得得訪空生。粗茶喫一椀，淡話說兩聲。貧無錢註疏，懶作偈送行。只有霜空月，相隨到四明。
送僧行腳 釋慧空 
兩兩三三獨自行，風前大好水雲僧。神光萬里杖頭眼，出入飛猿似不曾。
送岸上座出隊 釋慧空 
道人自嫌不安住，四年三走黄塵路。那知擾擾黄塵中，暗去明來皆當處。觀音鬧市開普門，彌勒魚行弘六度。道人笑我勿多談，出門烟雨遙山渡。
送延福專使  其一 釋慧空 
金身荷去萬鈞重，千里持來一物無。且喜重關俱透徹，浩歌歸路倒騎驢。
送延福專使  其二 釋慧空 
剪剪江風雪應時，雪中春在老梅枝。朝來折作江南信，戲蝶遊蜂總未知。
送鍋頭 釋慧空 
白雲生處疏山寺，無水無柴世得知。若問道人今日事，木蛇鑽破鐵鍋兒。
和草堂送通直歲歸龍舒 釋慧空 
箇是群中穴鼻牛，去無所犯住無留。須彌南畔封疆闊，水草縱橫得自由。
送實兄入閩  其一 釋慧空 
病夫不釣龍江月，倒指于今已十秋。君過合沙煩問訊，蘆花深處舊漁舟。
送實兄入閩  其二 釋慧空 
鉢飯元無那免乞，家山既有要須還。莫愁劍水急於箭，入得飛猿總不難。
贈齡首座主庵  其一 釋慧空 
三關透罷復何言，一派銀河落九天。摩竭魚吞南海浪，扶桑人種陝西田。
贈齡首座主庵  其二 釋慧空 
旴水盡頭居士宅，白雲深處法王家。誰知長就無根樹，便有人尋臘月花。
贈齡首座主庵  其三 釋慧空 
南方浩浩正談禪，誰問君家博飯田。待我寒衣都補了，袖茶來訪钁頭邊。
贈齡首座主庵  其四 釋慧空 
飛猿關外路縱橫，雲水多年取次行。今日有人親坐斷，往來公驗要分明。
贈齡首座主庵  其五 釋慧空 
說圓不覺拖泥水，立悟分明落二三。要得不移毫髪許，寶雲山裏寶雲庵。
與海上人 釋慧空  滕王阁
信步南來謂行腳，袖手群居頭似杓。自視初無一線長，君獨喜之無乃錯。偶北布衲翻轉披，驚起黄龍跌折角。海兮海兮知不知，西山走入滕王閣。
送永兄遊浙  其一 釋慧空  峨眉山
峨嵋山腳蓬蒿箭，射中虛空成兩片。驚起當年陳老師，通身是眼何曾見。
送永兄遊浙  其二 釋慧空 
湖南穿過來江南，無師不道無禪參。雲門坐臥了一夏，澗水松風共對談。
送永兄遊浙  其三 釋慧空 
秋來射入吳中去，寄語吳人好相遇。承言便是過新羅，孤負東山出門句。
與南雄明上人 釋慧空 
馬祖接得大雄峰，一喝當機三日聾。近來叢林無此作，多是活埋文字中。君不見鬻薪客，特石墜腰供七百。一字不能人爲書，繼續衣盂是伊得。又不見周金剛，滿車載疏遊南方。紙燈忽滅眼睛出，白棒一揮吾道昌。玄中人，甚眼目，指金成鍮石作玉。聖凡命在渠手中，凜凜威風誰敢觸。直得如斯未稱渠，爾曹何苦猶貪書。是間縱得不爲貴，天外出頭方丈夫。
西平石蛇蛇庵  其一 釋慧空 
一段風光出當家，真成象骨與金沙。遊人擬路庵前石，照顧南山鼈鼻蛇。
西平石蛇蛇庵  其二 釋慧空 
頭枕南山尾北山，風雪陡頓落人間。五臺拍手峨嵋笑，此外都盧是赤斑。
送天衣化士 釋慧空 
化人生裏家常鉢，細大投之總不遺。今我助緣維一偈，且煩持以供天衣。
送化士  其一 釋慧空 
千差路上尋人，沒底盂中取足。雖非格外風規，且是瞿曇目錄。
送化士  其二 釋慧空 
諸方多是雙行，疏山純用一著。乞食且要及時，佛法不怕爛卻。
送化士  其三 釋慧空 
門外斜風細雨，窗間禪版蒲團。不有高人猛利，那容老者安閑。
送化士  其四 釋慧空 
達幻方能應物，忘心乃可循門。在昔我嘗用此，而今持以贈君。
送化士  其五 釋慧空 
直爲江西老宿，便忘世路間關。千里一辭閩嶺，四年三到疏山。
送化士  其六 釋慧空 
飯在千門萬戶，僧離古寺名山。七佛已前儀式，一時頓覺追還。
送化士  其七 釋慧空 
達士相逢即出，衲僧似有如無。上門上戶討得，堆山積嶽破除。
送化士  其八 釋慧空 
調心不易安心易，離世非難應世難。要識諸君三昧力，莫辭同隊到人間。
送化士  其九 釋慧空 
人間岐路事何如，小大榮枯有萬殊。但願家傳無底鉢，盡情收拾不論渠。
送化士  其一○ 釋慧空 
秘在形山元是礙，散於人世亦非真。還從是礙非真處，收取歸來要見人。
送化士  其一一 釋慧空 
收得歸來一破顔，兩肩荷負幾多般。當堂放下元無物，打鼓從教普請看。
送化士  其一二 釋慧空 
堂中宴坐山含月，塵裏分身珠走盤。但得此心無住著，世間那有路行難。
送化士  其一三 釋慧空 
此鉢傳從諸佛，大緣今在汝身。盡力盡心持去，上門上戶尋人。
送化士  其一四 釋慧空 
迫促空生說偈，頓送普化上街。三日兩日要供，十日五日要齋。
送化主  其一 釋慧空 
空生曾乞臨江市，日與雲居打飯錢。老入華峰無用處，君今行乞記當年。
送化主  其二 釋慧空 
吉山真心成抑逼，僧至參禪令乞食。誤他多少禪家流，入不得處爭著力。
送化主  其三 釋慧空 
明知曰空具足器，向裏得時無不是。及至歸來放下時，笑倒南山老鼈鼻。
送化主  其四 釋慧空 
袖裏深藏大吉山，逢人拈出好生觀。不嫌貧富僧兼俗，價數高低試著看。
送化主  其五 釋慧空 
昔人遣化曾垂示，三步五步一蹙鼻。從緣入得即不無，七佛之儀殊未備。今日吉山分化人，豈在途中方瞥地。千差一印靡有遺，萬善同歸寧自利。不自利，非利他，家家門啟通霄路，處處蓮開火裏花。
送化主  其六 釋慧空 
堆堆危危是什麽，生鐵饅頭千萬箇。無心椀裏盛將來，有眼禪人俱咬破。吉山安衆飯亦無，終是不教渠忍餓。煩君普告信心人，一句當陽莫嗟過。
送化主  其七 釋慧空 
空生曾乞臨江市，恰似君今無別理。只將千聖不曾傳，到處逢人水投水。持來滿滿復是誰，把得便行何擬擬。雖然末後有牢關，踏著歸來不相似。
送化主  其八 釋慧空 
一偈普送諸禪客，萬化門中等慈力。門門對現沒遮攔，箭箭離弦俱中的。因記芭蕉曾遣化，未出門時先話霸。而今更不論親疏，收功盡在華峰下。
送化主  其九 釋慧空 
少年入衆先行乞，最初一步須牢實。多見時流昧此心，施受之間兩無益。信心人，一粒米，重似丘山曾不止。持來豈是得便宜，未了分明著他底。賢禪賢禪宜努力，諸佛衆生從此出。逆行順行忽相當，戶戶門門成大吉。
送泐潭化主往泉南 釋慧空 
馬駒霜蹄疾如電，過處千人萬人見。於中有個見得親，也似不虛行一轉。古來佛國號漳泉，此去逢人呈舊面。不須更揀親與疏，是有是無都一串。看看激起南海波，流入西江爲瀚漫。江西老宿問空生，但道而今成老健。
送通功二化士造大際藏經 釋慧空 
大經本無文，唐梵錯翻譯。瞿曇宣一字，至今猶未畢。歷世癡聖人，出頭競分析。要使其光明，轉見黑似漆。若入衲僧手，自是不費力。拈出大際山，般若波羅蜜。
送茶頭幷化士  其一 釋慧空 
四海建溪茶，古今人所重。惟有禪家流，端的得受用。風穴出送行，香嚴用原夢。古佛老趙州，到與不到共。今者披秀翁，又作如是供。階也分化權，空生與之頌。但得出處真，一用一切用。
送茶頭幷化士  其二 釋慧空 
物以甘柔趨所嗜，茶獨森嚴正其味。老僧得之其夢圓，張喉引喙欲談禪。小僧得之忘百慮，挑囊直入茶山去。僧無老少俱喜茶，問訊武夷僊子家。待我明年春睡醒，借爾郝源作茶鼎。
送茶頭幷化士  其三 釋慧空 
三昧酒，喫便醉，坐禪時，只瞌睡。輕輕未可悚動渠，送上茶山渠自會。見張三，逢李四，把得便行果靈利。一枝春信有來由，六出飛花不相類。到秀峰，真得地，四方老衲如雲至。跨著三門酌一杯，換卻眼睛拈卻鼻。鐵面老禪今健否，家居道舊想安然。飯香苦憶伊蒲饌，井冽還思甘露泉。
送茶頭幷化士  其四 釋慧空 
真鬬九湯雲起雪，貢餘徑寸玉無瑕。春寒不念山中事，歲歲封題記我家。
送茶頭幷化士  其五 釋慧空 
瓦盆雷動千山曉，橫嶺香傳兩袖風。添得老禪精彩好，江西一吸兔甌中。
送茶頭幷化士  其六 釋慧空 
今我老無崖險句，送人行不折楊花。前頭有問又須道，黄面禪和喫釅茶。
送茶頭幷化士  其七 釋慧空 
衲僧手眼親，把得是日用。左乞建溪茶，右化連江洪。快拈兩條蛇，併作一手弄。行看臘雪消，便是春雷動。
送茶頭幷化士  其八 釋慧空 
披秀三句二偈，與寵爲茶佛事。法味法樂法財，資神資生資惠。使於施受之間，而無虛得虛棄。我亦未證其中，乃就其中出氣。截卻嬌梵舌根，捩轉衲僧巴鼻。來者滿與一甌，看伊東倒西醉。既醉各各起來，門外曉山橫翠。
送茶頭幷化士  其九 釋慧空 
當陽一印妙無文，慚愧東山有子孫。是聖是凡齊印定，不妨持鉢扣人門。
送茶頭幷化士  其一○ 釋慧空 
至辱莫若乞，至樂在無求。苟得無求旨，雖乞吾何羞。道人白雲居，心與白雲儔。明朝出山去，迫夏歸來不。
送茶頭幷化士  其一一 釋慧空 
盡大地是吾檀越，梅花杏花先後發。綠楊陰下問長安，門門有路皆通達。祖師禪，活鱍鱍，長秔米飯抄滿鉢。
送茶頭幷化士  其一二 釋慧空 
佛子平居觀世間，皆謂圓融無雜壞。使其應入如所觀，與奪交馳還窒閡。我嘗行乞今示汝，要得圓成先擊碎。一毛不立等剎塵，八面俱來無向背。如探有無於懷中，如問可不於自己。有無可不非外來，是中欲誰爲慍喜。佛子當持此法門，入此界中而示現。丹山紅鑪爲汝開，歲晚歸來金百鍊。
送茶頭幷化士  其一三 釋慧空 
道人隨處展家風，酒肆魚行有路通。但得堂中鹽米辦，吉山佛法自興隆。
送茶頭幷化士  其一四 釋慧空 
佛與衆生舊有緣，入廛一句更爲宣。眼前不用生貪戀，三界無安若火煎。
送茶頭幷化士  其一五 釋慧空 
達人不見塵中隘，爲有而今這一解。長柄笊籬入手來，倒用橫拈風雨快。南街打倒北街頭，東園乞得西園菜。阿呵呵，也奇怪，他家自有通人愛。
送印侍者廣化開山歌 釋慧空 
君不見東山老人僧中月，法惟直指初無說。有衆如雲來不休，有飯如山供不徹。印道人，善時節，不持應器循門乞。只募同心一萬人，請將大地爲檀越。或寬平，或曲折，與我福田衣不別。二彼雖無施受心，萬斛千倉從此出。若見聞，宜猛烈。莫守從前慳吝穴。些兒信種落其中，遍界靈苗齊秀發。
送光侍者充街坊 釋慧空 
養子不著順摩捋，喝要耳聾棒要殺。摩捋得成用不行，棒殺教伊應手活。東山妙得養子方，所以用時俱爪抹。我是謝郎先早歸，打就鐵船相觸撥。
送願兄化永嘉  其一 釋慧空 
秦谿在處皆招提，我此東山爲最上。非謂豐庖麗堂宇，於中坐此真導師。如火周空擬則焚，如鼓塗毒聞則死。癡禪眇劣渠得知，但以情疑實相法。我觀此會比丘衆，一一從其法化生。混而不雜如千光，用而無畏如師子。汝宜於此辦肯心，此心一辦一切辦。善哉遍界塵勞門，悉是東山大智海。
送願兄化永嘉  其二 釋慧空 
脩途初發步，步步要相似。後步纔到時，豈離最初故。乃翁衆導師，況是爲之子。欲取步驟同，努力無忽此。
送廣州化士  其一 釋慧空 
禪參閩嶺雪峰寺，飯在南方檀越家。歲歲僧歸飯滿鉢，普熏何獨是毗耶。
送廣州化士  其二 釋慧空 
雪嶺留香衆，南方上善人。先佛肅恭法，佛子今此行。古佛有儀式，衲僧不放過。一座雪峰山，千門萬戶到。
次直指老人韻送璠化士兼呈丘中大  其一 釋慧空 
寶所龍蛇爭守護，自非其人手難措。若於箇裏到一回，堪與東山稱化士。
次直指老人韻送璠化士兼呈丘中大  其二 釋慧空 
上方香飯遠吹風，墮我雲堂一鉢空。要使人人無食想，卻煩小小現神通。
次直指老人韻送璠化士兼呈丘中大  其三 釋慧空 
南庵居士今摩詰，久稔聲光未扣門。忽睹曼殊說三偈，坐令身在對談邊。
送化主造大目谿橋 釋慧空 
擘開太華手，生鐵鑄就漢。拈起白玉虹，跨著谿兩岸。東西南北人，步步無間斷。直造大歇堂，一生事成辦。
與聚道者造白林橋  其一 釋慧空 
白林山中一句子，大谿爲舌日夜說。路人擾擾如不聞，聚等諸人今始瞥。
與聚道者造白林橋  其二 釋慧空 
橫身谿上略相酬，不住中間徹兩頭。行人掉臂上頭過，誰信如今有趙州。
與珍道者造東山寺前石橋 釋慧空 
灌谿劈箭雖云急，截流過者腳不濕。東山一水人不驚，擬動腳時灘下立。如何咫尺東山門，在眼可望不可及。珍公老手但問渠，自有方便令人入。
送圓上人歸雲居 釋慧空 
康廬諸峰歐阜殊，寺稱天上衆五湖。古來相傳應真輩，多入此衆潛安居。有爲白癩聊戲劇，鄰坐惡之思割席。一朝忽怪單位空，遺下瘡痂渺無跡。東山若是與同時，捶折其脛寧容之。圓今病痛又相似，放過從教天下疑。
送正維那歸華亭 釋慧空 
無絲線子拽不斷，正要幷州快剪刀。爾既有之還不用，山僧贏得笑呵呵。只將一笑贈君行，無限青山送又迎。到得華亭人不識，柳陰終日釣舟橫。
與腖兒 釋慧空 
雲水四方人，同居九十日。大光明藏中，各各不相識。月兔曉東生，日烏夜西出。善現問瞿曇，般若波羅蜜。
與朋寧二士 釋慧空 
東山東遊形弔影，閉門作夏山房冷。兩士能來共寂寥，人謂同風吾未省。窗間一笑巖穴驚，窗外數峰清晝永。不知祖道今安危，自撥寒灰出燒餅。
送妙侍者遊方 釋慧空 
秋雨秋風如解事，忽送新涼到庭戶。道人明日先我行，少立斯須聽吾語。龍蛇共路古猶今，魔佛同源水非乳。滿世誰能辨正邪，入門且可分賓主。句中有眼汝驗渠，棒下無私渠驗汝。好手雖然不犯鋒，橫身卻在鋒鋩裏。象王蹴蹋驢群空，師子嚬呻狐類死。道人一等是精靈，大顯無功合如此。愧當十偈非賞音，喜見獨行無伴侶。相逢休問來何從，佛壽之孫佛心子。
送僧遊天台  其一 釋慧空 
天台五百尊者，喫盡秀峰酸豏。更引秀峰禪和，盡向橋頭脫賺。初開盞裏茶花，次散空中燈焰。分明不是好心，到者以何爲驗。若是具眼高流，一見不勞再勘。
送僧遊天台  其二 釋慧空 
天台五百尊者，受盡秀峰供養。更引秀峰禪和，費他草鞋拄杖。初說石梁橫空，次誇聖燈明亮。元來不是好心，只要遞相欺誑。煩公勘破歸來，領過不消一狀。
和趙超然  其一 釋慧空 
鈍根阿師初樂小，同一法中人怪笑。白雲堆裏強安身，掣電機前爭失照。業風吹下到天亭，無著力處盡力爭。一朝力盡卻自笑，放下蛇頭擺手行。超然居士今龐老，此日相逢猶草草。不知船子下揚州，更指梅花開恰好。開恰好，慚愧東君解傾倒。一枝倒把贈公行，擬行把住道道道。
和趙超然  其二 釋慧空 
山僧當年活計小，冷地不知人怪笑。白雲堆裏強安身，石火光中多失照。業風吹不到天亭，無著力處盡力爭。千歲靈龜退靈殻，而今步步火中行。超然居士今龐老，一笑相逢重撥草。全機透出上頭關，平屐家風且安好。且安好，走過市橋曾撻倒。回頭築著老丹霞，咄這冤家何不道。
喜溫首座至  其一 釋慧空 
我昔識此老，謂之定上座。是時朋輩中，箇箇道與麽。一別二十年，相逢皆老大。把手兩風顛，傍觀盡驚倒。翻思往者言，幸爾欺得過。若是在今日，管取遭一唾。
喜溫首座至  其二 釋慧空 
兩翁相對好機緣，點在人人本命年。方外笑譚無忌諱，夢中歧路說迍邅。自從打破秦時鏡，總是花開臘月蓮。或問兩翁年幾許，尋常兒喚首羅天。
與撮藥曹道 釋慧空 
當陽拈出大家看，來處分明去處端。總是諸人自遮護，先生豪髪不相瞞。
與開道者 釋慧空 
大悲院裏羅齋出，十字街頭覓水程。肩上袈裟無一截，草鞋落地作金聲。
與明州茂上人 釋慧空 
十五已前不得去，寒木一尋生鐵鑄。十五已後不得住，鍼筒鼻孔俱分付。正當十五天然別，誰管春寒與秋熱。拈起笠子爲焰光，遍在湖南幷兩浙。
送川全之雲門 釋慧空 
入嶺踏著披秀，恰似倒食甘蔗。前頭節節不同，未可只麽掉下。雪峰玄沙黄蘗，鼓山東禪西禪。是處波騰嶽立，隨方五位三玄。一一從頭咬嚼，要令首尾完全。雲門盡頭一節，苦硬如咬生鐵。一咬咬著舌頭，洛陽橋成兩截。普賢隱身無地，文殊倒退三千。有問蔗作何味，附子出在西川。
送德上人歸故山 釋慧空 
泯泯衆人中，不與一人共。闃爾居閑房，儼若臨千衆。是謂有恒人，一心無二用。東山早嘗學，身行而口誦。久之如善射，縱橫無不中。魔外作姻親，蛇虎爲伯仲。離歌無可言，出此以爲送。
送珍兄之黄蘗 釋慧空 
老倒空生，言無旨的。索瓶指泥，覓偈與墼。俊流把得，劈面便擲。如其不然，分付黄蘗。
和披秀韻與般陽明上人 釋慧空 
衲僧一口劍，莫問何年鑄。既有殺人威，亦有活人句。說夢老瞿曇，至今未曾悟。爲之子孫者，果以何爲據。聚頭化城中，自謂得安住。拋卻金剛王，記持死漢語。臘月三十日，一字不堪睹。若驚吾劍在，便解子與午。忽掛忽爲輪，可見不可取。提出長橋蛟，卻是南山虎。
與璨上人 釋慧空  长江
參尋惟上士，駿逸諒無儔。去住一言下，東西拄杖頭。主賓能互換，鍼芥更相投。忽竪頂門眼，西江水倒流。